Raja semua utai enseput
DUA iku ngeluluka diri antu gerasi. CHERITA antu enggau ensera pasal orang jeman dulu kelia nya endang batang pengerindang maya bala kami sebuat agi mit suba. Nya alai lebuh ti nyau besai tuai, sereta nemu macha enggau nulis baka diatu, endang semampai rindu ninga sereta macha cherita enggau ensera baka ti udah ditusui sida nya dulu menya. Kenu ku siti ensera nya sida niang ini kelia bisi siku antu gerasi penama Gerasi Tekup Tandai. Iya bisi tujuh iku anak. Sida enam ti tuai agi nya baka gamal antu gerasi bukai. Mina iya ti bunsu nya bisi lain agi gamal ari sida bukai. Sereta iya ada, pala iya belang baka ari rekung lalu terus ke punjung pala nyentukka  ka buok iya pan belang magang. Ari pala patung iya terus ngagai tapa kaki endang belang kedua-dua piak. Jari iya ari buku siku sampai ujung tunjuk pan belang kedua-dua piak. “Naka penyelaie ga uchu aku tu. Iya tu meh ila tau nyadi Raja semua utai enseput dalam dunya tu. Nya alai aku ngaga nama iya Raja Anda Mara Pengibun Dunya Pusat Bumi,” ku aki iya Gerasi Muga. GERASI MUGA PARAI Nyadi urung umur Anda Mara setaun, dia Gerasi Muga parai, tang pemarai iya enda baka kitai mayuh tu. Iya tak semuti lesap ninggalka rumah enda temu penunga. Tinggal sida mapai-indai enggau kaban menyadi iya di rumah sida ba puchuk kara bingkuk wuan biguk jelu jangkit, di kara dapan tepan bayan burung entelit. Udah nya bala sida menyadi Anda Mara ke udah tau bebini belaki lalu nguai ngagai bilik orang magang. Tinggal iya siku aja ke agi begulai enggau apai seduai indai iya diau ba menua nya. Anda Mara mansang besai sebesai nyentukka bujang. Iya bebini ngambi indu siku penama Gading ke betaring baka lungga. Kebuah iya betaring laban nya endang baka bala sida antu gerasi, indu lelaki semua betaring magang. Bedau mengat lama iya udah bebini alai apai seduai indai iya pan parai mega. Nya alai tinggal Anda Mara seduai bini iya aja ke diau nguan menua nya. Nyau kelama, bini Anda Mara pan betubuh bisi sereta lalu ngadaka anak, tang anak iya nadai leka mata. Udah setaun bekau nya, beranak baru ga Gading tang anak iya kedua nya nadai berang sepiak. Taun siti udah nya beranak baru ga bini iya tang sekali tu anak iya nadai kaki sepiak. Naka penusah meh seduai melaki bini meda semua anak tiga iku nya menawa magang. “Bisi anak nadai ga guna, semua enda ulih nulung kereja, enda ulih ngereja pengawa laban timpang,” pia ku sebana sedua melaki bini.  BEBENDAR BERIDUP Tudah Anda Mara sigi bebendar ngidup sida menyanak. Genap hari iya nurun ngasu beburu, ngiga jelu ngiga ikan ka lauk sida menyanak. Kekadang iya ke babas nyumpit, ngetan bubu, ensenga, ngetan panjuk enggau semua chara bukai kena ngulihka jelu, ngulihka ikan. Sida menyanak nadai bumai lalu semina beridup ba jelu enggau ikan sereta pemakai bukai ulih ari babas enggau sungai. Bisi ga maya Anda Mara bemalam ba babas laban nadai bulih jelu dibai pulai ke rumah. Iya bemalam ba serunggu, lalu balat tusah ati berundingka pemerinsa sida menyanak. Nyau kelama, dia iya madah ngagai Gading iya deka nyagam Sungai Senayan, ke ditemu alai padung ikan jelawai, endang sungai beberita mayuh ikan enggau lelabi. Iya pan datai ba lubuk lepung nya mai tiruk enggau serampang dikena iya numbuk ikan. Iya lalu nutuk ke kiba, nutuk ke kanan. Tutuk tiruk kulu-kili sehari-hari nya, tang tiruk iya tak nadai kena ikan. Dia iya meda ikan tak rari kin kitu meda tiruk iya; ikan mesai pala, mesai gantang, mesai piso merejuk magang, tang tisik pan nadai meh lekat ba mata tiruk. Nyau deka padam mata panas lemai nya, meda ikan lalu nadai bulih siku, dia iya niki ke tebing lalu duduk ba batu siti lalu berundingka nama kebuah ikan ngemayuh nya tau tak nadai ulih siku. Apin lama udah duduk dia, dinga iya bisi orang datai ari ulu Sungai Senayan nya. Orang nya ngenjing chebur-chebur bejalai ngili sungai. Dinga iya tak mansang semak sesemak, lalu datai ba Anda Mara ti duduk ba batu. Anda Mara pan lalu nanya orang nya. “Ari penatai nuan tu deh orang tuai?” ku iya. “Aku tu datai ari Bukit Dugan endang deka betemu enggau nuan. Aku deka ngasuh nuan nemuai ngagai aku ba tuchung Bukit Dugan ke tumbuh madang semambu tanam, ngambi terebu baku Baketan, endang baku nuan, sarang pepalat ubat seribu macham, pesaka dunya. Aku nyau puas nyaga pesaka nya. Nya alai aku ngasuh nuan ngambi ubat jedian mali langkang,” ku saut apai tuai orang nya. Lebuh Anda Mara ninga jaku orang tuai nya tak mujur ngasuh iya ngambi ubat pesaka ti endang udah ungkup iya, dia iya lalu nanya orang tuai nya. “Kati alai nuan tau tak nemu aku? Lalu sapa meh nuan tu orang tuai?” ku Anda Mara nanya. “Aku tu aki nuan. Muga nama aku, bemata besai jalung, Mugak bepala mesai rintung. Tang nuan uchu baru umur setaun lebuh aku mati ninggalka kita. Aku mati pulai ke tuchung Bukit Dugan, laban enda tau enda ngibun terebu baku kansat sarang ubat seribu guna, enggau akar kelingkar dunya pematak barang. Pesaka nya enda tau dibun orang bukai, tang semina nuan aja tau bempu iya,” pia ku Muga madah ngagai uchu iya Anda Mara. “Kada aku nemu jalai, lalu kini ka tunga menua Bukit Dugan nya deh aki? Lalu enti aku ninggalka menua, tentu bini anak aku mati enda makai,” ku Anda Mara. “Bini enggau anak nuan uchu, enda mati lapar tinggal nuan. Tu batu ai tusu, tinggalka sida lebuh nuan nurun bejalai ila. Asuh tusu sida maya sida lapar. Sida tau kenyang nadai berasai lapar agi. Batu sigi tu bai nuan bejalai ila. Lebuh nuan berasai ikak tauka lapar, tusu batu tu ulih nulung nuan. Iya ngasuh nuan kering belama,” pia ku aki iya. Anda Mara lalu nyambut batu ai tusu nya. Udah nyambut nya, aki iya pan lalu nyuaka sebilah nyabur sama enggau sarung. “Duku nyabur aku tu uchu kena nuan bejalai neresa menua orang. Nya alai semua orang dipansa nuan ila alah laban nuan magang,” ku Muga madah ngagai uchu iya. Lalu disuaka aki iya baju kerekam langit enda masuk besi seligi pinang. Aki iya dipeda tak lalu lesap nadai temu penunga agi. Anda Mara pan lalu mulaika diri ke rumah. Sida menyanak lalu betunuka rusa ulih iya lemai nya. Tembu sida maka rusa, nya baru iya nusui rita diri bisi betemu enggau aki iya Muga. Iya mega madah jaku aki iya ti ngasuh iya ngambi baku sarang ubat pesaka dunya ba Bukit Dugan. “Kita anang tusah ati laban aku bisi diberi aki batu ai tusu. Enti kita lapar batu ai tusu tu ulih mantu kita. Iya ngasuh kita berasai kenyang,” ku Anda Mara madah ngagai sida menyanak. NUNTUNG DI BUKIT DUGAN Mayuh menua dipansa Anda Mara nya baru iya nuntung ba tengah laman aki iya di Bukit Dugan. Iya lalu niki ke rumah. Dia Muga endang udah nyandar ba ruai bepanggalka sengkilung ular belalang, baya ke nyaga belakang aki iya benung nukangka raang Gerasi Muga pan lalu muka baku. Tak tekebak meh baku Berunai sarang pepatat ubat besai, dinga tak lekai-lekai meh batu telu beragai besaut enggau batu telu ketupung. Bantaika iya buluh pengerindu dikena bejaku ngelaban orang. Mayuh mega ubat bukai dibantaika iya, enda ulih tesa enggau jari magang. Muga pan madah bakani ku jalai ngena semua ubat ba baku nya. Iya pan lalu nyuaka baku nya ngagai uchu iya Anda Mara. Sereta telengka ari jari iya baku nya, Gerasi Muga pan lalu bebali chelum baka kain kanggan lalu terus mati nyadi asap pulai ke langit kin. Anda Mara lalu ngangauka guntur, kabut, ribut enggau ujan ngasuh sida nanggung, nabanka kenyali pansap mai iya pulai ngagai menua asal iya ba puchuk kara bingkuk peninduk biguk jelu jangkit. Lebuh datai dia, iya lalu mantaika ubat penampung tulang ti lalu diunsutka iya ba kaki anak ke nadai kaki sepiak, peda lalu bisi kedua-dua piak. Unsutka iya ba berang anak ke nadai berang sepiak peda tak nyulur bisi berang enggau jari-jari. Unsutka iya ba mata anak ke buta, peda lalu bisi mata lansik kedua-dua piak. Lantang bendar meh ati seduai melaki bini meda semua anak udah suman magang. 
See author's posts
